कवितेक तन, मन, आनी धन आसा. कल्पने भायलें देखणेपण, गोमटेपण, रस शृंगार आनी जिणेंतलें संगीतमय विश्व आसा. हें मानून सातत्यान सरस्पतीचें पुजन करून कवितेची सदांच आराधना करपी कोंकणी मळा वेले संवेदनशील कवी म्हणल्यार सुनील ह. पालकार. ताचो 'वसुंधरा' हो कवितेचो झेलो 2017 वर्सा उजवाडायलो.
 भायलें चित्र प्रो. विली गोयश हांणी चित्रायलां.
 ह्या पुस्तकाक डॉ. किरण बुडकुले हिणें प्रस्तावना बरयल्या. ती आपले प्रस्तावनेंत बरयतात - वसुंधरा वंदना, थोडी अर्चना. . थोडी वंचना... वसुंधरा ही उक्ता दोळ्यांनी निर्माण जाल्ली कृती. ही धरी, सरभोंवतण, समाजवेवस्था, परंपरा, आनी जिवनमुल्ल्यांची प्राथमिकताय हांची सगल्यांची, मनीस जिणेचीं विविध तासां आनी व्यक्ती-विशेशाची तरांतरांची अनुभूती हांचे कडेन सांगड घालून वसुंधरा वसल्या. म्हजे मतान रत्नांची धार म्हळ्यार वसुंधरा. धन, समृद्धी, बुद्धीची देवता म्हळ्यार वसुंधरा. धर्तरे मातेचे गर्भांत अमुल्य रत्नांच्यो खणीं भरल्यांत. देखूनच तर तिका आमी वसुंधरा म्हणटात. लाख, कोटीं वर्सांनी साबार प्रकारच्या धातुंनी धर्तरेच्या गर्भांत पोशण मेळ्ळां.
 सुनील पालकार हो कवी विश्वाचे नवनिर्मणी आनी समाज पुनर्वसणुकेचो ध्यास धरता. देखून तांच्यो कांय कविता अर्थपूर्ण जाल्यात. ताचे कवितेंत वातस्वाचें दर्शन घडटा. तातूंत कवीची यातना, वेदना आनी व्यथा दिसतात.
 धांवत येवपी अमृता सरीं. . ( अस्तुरी, पान 96)
खोंपटेंत कोलवांचे, सरसकट लंवडल्ले वरी,
उशाक घेवन चिंत्ता हुस्को...( तीं. 72,73)
कवी सुनीलाबाबाची भाशा शैली वाचले बराबर म्हाका उगडास येता, बॉडलिरच्या 'दुख्खाचीं फुलां' (Flowers of Evils) ह्या नामनेच्या काव्य झेल्यांतले प्रस्तावनेंत थियोफिल गॉटीयर बरयतात - बॉडलिअरान काव्य प्रातांतल्यान उत्कटताय, भावना वास्तव आनी सत हांकां थारो दिलो ना, इतल्यार हो कवी बॉडलिर थांबलो. खासा आपले कृतीचें आपल्या कवितांनी समर्थन केलें. तसोच कवी सुनील पालकार. ताचे कवितेचेर कितलीय कोणेंच टिका केली म्हूण तो धजना. देखून पातकाच्या हुंवारांत बुडिल्ले जिणेंत नवीन आंकरी फुलोवपाची कळाशी सुनीलबाबा कडल्यान शिकची. देखून तो 'आदिवन' कवितेंत अस्तुरेच्या रुपान सैमाक होरायता.
 पावसा तुका नमन. . ( आदीवन, 1)
म्हाका तुवें भुरगेंपण दिलें, भुरगेंपणांतलें सानुल्याचें जग आनी परयांचें राज्य दिलें...( वसुंधरा 32. ) हें पुस्तक छापतना कवितेची आंकडेवारी चुकल्या. ही चूक ठळकपणान जाणवल्या बगर रावना. तशेंच आदीं वाचिल्ल्यो कविता, परतून वाचपाक मेळटात. ह्यो कांय चुको सोडल्यार एक सुंदर कवितेचें पुस्तक वाचिल्ल्यांचो अणभव वाचप्यांक मेळटा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 